
A megnyilatkozás paradoxona – Csehov hőseinek beszéde és belső világa

A dolgozat célja Anton Pavlovics Csehov elbeszéléseiben a megnyilatkozás paradoxonának vizsgálata. Az elemzés a Bánat (Горе, 1885) és az Ábrándok (Мечты, 1886) című elbeszélésekre fókuszál, hogy bemutassa, miként válik egy látszólag kudarca ítélt megnyilatkozás önfeltáróvá, sőt paradox módon eredményessé.
A Bánatban Grigorij „monologikus dialógusának” elemzése feltárja, hogy hogyan világít rá egy elképzelt párbeszéd Grigorij életének legalapvetőbb problémáira és a „másik ember” mint ikon előtt való szellemi átalakulás eredményeként imádsággá. Az elképzelt dialógus nemcsak a problémákat tárja fel, hanem a Grigorij életéből hiányzó, a másik ember felé nyitott dialogikus megnyilatkozás lehetőségét és értékét. Az Ábrándokban, a csavargó és a csendőrök közötti párbeszédben az élettörténetek két sávja találkozik, ennek eredményeképpen mindkét fél új fényben látja saját helyzetét. Az interakció nemcsak a csavargót, hanem a csendőröket is léthelyzetük feltárására ösztönzi.
Az elemzés során Valerij Tjupa két koncepcióját is segítségül hívjuk. Az egyik, miszerint Csehov rövid elbeszélése két ellentétes műfaji tendencia, az anekdota és a példázat elemeinek sajátos fúziójaként ragadható meg. Ebbe a műfaji meghatározottságba beletartoznak a hős beszédének, illetve a mikropárbeszédeknek a szüzséképző szerepére vonatkozó meglátások. A másik gondolat a hős identitásválságát határozza meg a csehovi narratíva középpontjaként. Erre a meglátásra támaszkodunk, amikor azt vizsgáljuk, hogy az elbeszélésekben középpontban álló megnyilatkozásoknak az önfeltárás tettévé való átértelmeződése miként formálja a szüzsét.
A dolgozat épít Bahtyinnak a beszédműfajokra és a megnyilatkozásra vonatkozó elképzeléseire, amelyek a hősök kommunikációs dinamikájának megvilágítását segítik. Bahtyin elmélete lehetőséget ad arra, hogy a csehovi megnyilatkozások paradoxonát úgy értsük, mint a dialogikus természet és a társadalmi beszédműfajok közötti összeütközés következményét. Csehov írásai így nemcsak a nyelv korlátait, hanem annak mélyen társadalmi természetét is feltárják, ahogy a kimondhatatlan kimondhatatlan marad – más úton mégis sikeres lesz a megnyilatkozás. A vizsgálat kitér a narratív és stilisztikai rétegek elemzésére, különös figyelmet fordítva néhány kulcsmotívum és a térbeli dimenzió szerepére, amelyek új perspektívát nyitnak a két Csehov-mű érzelmi és filozófiai összefüggéseinek megértésében.



